作者:孟郊
標題:古意
內容:蕩子守邊戍，佳人莫相從。去來年月多，苦愁改形容。上山複下山，踏草成古蹤。徒言採蘼蕪，十度一不逢。鑒獨是明月，識志唯寒松。井桃始開花，一見悲萬重。人顏不再春，桃色有再濃。捐氣入空房，無憀乍從容。啟貼理針線，非獨學裁縫。手持未染彩，繡為白芙蓉。芙蓉無染汙，將以表心素。欲寄未歸人，當春無信去。無信反增愁，愁心緣隴頭。願君如隴水，冰鏡水還流。宛宛青絲線，纖纖白玉鉤。玉鉤不虧缺，青絲無斷絕。回還勝雙手，解盡心中結。